**Základné princípy riadenia IT projektov financovaných z verejných zdrojov a zdrojov EÚ**

Na základe skúseností z implementácie projektov v rámci Operačného programu Integrovaná infraštruktúra prioritná os č.7 a iných bolo identifikovaných **5 základných princípov, ktoré je vhodné aplikovať na všetky IT projekty financované z verejných zdrojov a zdrojov EÚ**.

Týchto 5 základných princípov vytvára **predpoklady pre transparentnú a efektívnu realizáciu IT projektov**.

Ide o **nasledovné základné princípy**:

1. Dostatočné interné kvalifikované odborné kapacity na riadenie a implementáciu IT projektov;
2. prenos duševného vlastníctva a dôslednézabezpečenie prevencie "vendor lock-in", vrátane maximálneho zníženia závislosti od dodávateľa/dodávateľov;
3. transparentná príprava a proces verejného obstarávania;
4. transparentné riadenie projektových činností a sprístupňovanie výsledkov a výstupov IT projektov;
5. dôraz na použiteľnosť výstupov IT projektu.

**Základný princíp č. 1 - dostatočné interné kvalifikované odborné kapacity na riadenie a implementáciu IT projektov:**

1. ministerstvá a ostatné ústredné orgány štátnej správy ako orgány verejnej moci musia disponovať dostatočnými internými kvalifikovanými odbornými kapacitami na riadenie a implementáciu IT projektov za účelom zabezpečenia know-how a vytvorenia postačujúcej kompetencie na strane štátu;
2. za minimálne povinné odborné kapacity sa považujú nasledovné projektové role uvedené vo Vyhláške Úradu podpredsedu vlády Slovenskej republiky pre investície a informatizáciu č. 85/2020 Z. z. o riadení projektov (ďalej len „vyhláška o riadení projektov“): projektový manažér, kľúčový používateľ, IT analytik, IT architekt, manažér kvality, vlastník procesov (ak je to potrebné), vlastník údajov (ak je to potrebné), manažér kybernetickej a informačnej bezpečnosti, (ak je to potrebné), iná špecifická rola (ak je to potrebné). Rozsah projektových rolí musí zodpovedať charakteru, rozsahu, náročnosti a veľkosti IT projektu v súlade s vyhláškou o riadení projektov;
3. v prípade národných projektov financovaných v rámci Operačného programu Integrovaná infraštruktúra prioritná os č. 7 využiť minimálne 15% rozpočtu projektu za účelom zabezpečenia interných odborných kapacít pre návrh projektu, jeho riadenie a odovzdanie do prevádzky.

**Základný princíp č. 2 - prenos duševného vlastníctva a dôsledné zabezpečenie prevencie**

**"vendor lock-in", vrátane maximálneho zníženia závislosti od dodávateľa/dodávateľov**

1. zabezpečenie potrebných majetkových práv k dielu na jeho využívanie, šírenie a úpravu v súlade so zákonom č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení zákona č. 134/2020 Z. z.;
2. vlastníctvo projektovej, technickej a produktovej dokumentácie (vrátane dokumentovaného zdrojového kódu, architektonickej a analytickej dokumentácie, a pod.) v súlade s vyhláškou o riadení projektov, vrátane včasného odovzdania tejto dokumentácie a zdrojového kódu a to vždy k momentu odovzdania a prevzatia predmetu plnenia zmluvy (vrátane čiastočného plnenia predmetu zmluvy)“;
3. zabezpečenie práv na schvaľovanie zmien technológií a produktov použitých v rámci

IT riešenia zo strany orgánov verejnej moci ako objednávateľa IT riešenia;

1. vytvorenie zmluvných predpokladov na zabezpečenie prechodu na nového dodávateľa a súčinnosti pôvodného dodávateľa, najmä v oblasti architektúry a integrácie informačných systémov;
2. povinnosť vychádzať zo vzorových zmlúv zverejnených na webovom sídle Ministerstva investícií, regionálneho rozvoja a informatizácie SR najmä v opatreniach anti vendor lock-in a prípadné podstatné odchýlky konzultovať s Ministerstvom investícií, regionálneho rozvoja a informatizácie SR.

**Základný princíp č. 3 - transparentná príprava a proces verejného obstarávania**

1. riadenie sa koncepčnými a metodickými usmerneniami Ministerstva investícií, regionálneho rozvoja a informatizácie Slovenskej republiky týkajúcimi sa postupov verejného obstarávania v oblasti IT projektov zverejnenými na webovom sídle Ministerstva investícií, regionálneho rozvoja a informatizácie Slovenskej republiky;
2. zabezpečenie mobilizácie relevantného trhu dodávateľov a dialóg o predmete obstarávania (napr. formou prípravných trhových konzultácii, vhodne zvolenou metódou obstarávania a pod.);
3. zníženie bariér vstupu podnikateľských subjektov do súťaže pri dodržaní princípu nediskriminácie a rovnakého zaobchádzania a ich verifikovanie v dialógu s trhom s cieľom zvýšenia konkurencie;
4. zabezpečenie podmienok a využívania nástrojov pre súťaženie kvality, nielen najnižšej ceny (vhodne zvolenou metódou obstarávania, požadovaním predloženia prototypu v rámci súťaže, vhodne zvolenými podmienkami účasti, a pod.);
5. vhodne nastaveným zmluvným modelom eliminovať riziká dodávky (využitie rámcových zmlúv, opcií, čiastkových plnení/etapizácia dodávky a pod.).

**Základný princíp č. 4 - transparentné riadenie a sprístupňovanie výsledkov a výstupov IT projektov**

1. dodržiavanie metód projektového riadenia a governance podľa usmernení Ministerstva investícií, regionálneho rozvoja a informatizácie SR zverejnených na webovom sídle

Ministerstva investícií, regionálneho rozvoja a informatizácie Slovenskej republiky;

1. zápisy z riadiacich výborov projektu a projektové výstupy sú priebežne publikované vždy po schválení riadiacim výborom projektu vo verejnej časti centrálneho metainformačného systému verejnej správy v súlade s vyhláškou o riadení projektov;
2. na základe metodiky Ministerstva investícií, regionálneho rozvoja a informatizácie SR strojovo sledovať predpokladanú a realizovanú úsporu po spustení projektu a centrálne zverejňovať dosahovanie očakávaných prínosov projektu;
3. priebežné centrálne zverejňovanie výstupov, ktoré nemajú charakter zdrojového kódu ako sú: analýzy, špecifikácie, testovacie scenáre, konfigurácie, a pod. v súlade s vyhláškou o riadení projektov;
4. koordinovať zámery a architektúru IT riešení s Ministerstvom investícií, regionálneho rozvoja a informatizácie SR s cieľom zabezpečiť modularitu, prepoužiteľnosť častí IT riešení, riadenie závislostí a minimalizáciu duplicitného financovania. S maximálnym dôrazom riešiť hlavne projekty, ktorých funkcionality a výstupy sa majú používať v iných riešeniach a na iných rezortoch.

**Základný princíp č. 5 – dôraz na použiteľnosť výstupov IT projektu**

1. identifikovať hlavné skupiny kľúčových používateľov IT riešenia, zabezpečiť priebežné testovanie návrhov funkcionalít IT riešenia a zapracovať relevantnú spätnú väzbu od budúcich používateľov IT riešenia počas implementácie projektu;
2. implementovať služby IT riešení s väzbou na životné situácie používateľa a sledovať ich reálne využívanie;
3. s ohľadom na charakter projektu implementovať súčasne zmeny a optimalizáciu procesov a legislatívy a dodržiavať schválené strategické priority NKIVS;
4. služby dostupné prostredníctvom grafického používateľského rozhrania sprístupniť vo forme otvorených aplikačných rozhraní (API) a tieto publikovať do centrálneho komponentu pre použitie ostatnými orgánmi verejnej moci a tretími subjektmi;
5. zvoliť prístup „APIs first“, t.j. ako prvé budovať otvorené API a až následne implementovať grafické používateľské rozhrania;
6. IT riešenie navrhnúť a pripraviť na jednoduché a rozširovateľné možnosti publikovania otvorených údajov v strojovo spracovateľnej podobe;
7. implementovanie diela pri dodržaní pravidiel jednotného dizajn manuálu ID-SK (dostupné na [www.idsk.gov.sk](http://www.idsk.gov.sk/) ).

Bližšie rozpracovanie jednotlivých princípov na základe charakteru a celkovej ceny projektu bude vo vyhláškach a metodických usmerneniach Ministerstva investícií, regionálneho rozvoja a informatizácie SR, ktoré budú prerokované v príslušných pracovných skupinách a zverejnené na webovom sídle Ministerstva investícií, regionálneho rozvoja a informatizácie SR.

Princípy budú aplikované primerane pri dodržaní príslušnej legislatívy upravujúcej informačné systémy verejnej správy, ktoré slúžia na zabezpečenie obrany Slovenskej republiky, bezpečnosti Slovenskej republiky, ochranu utajovaných skutočností a citlivých informácií.